Tyryn koulu

Tyryn koulu (ensin "Roukon yhteiskoulu" ja myöhemmin "Tyryn yläaste") on toinen Valkeakosken kahdesta yläkoulusta. Toinen on Naakan koulu. Tyryn koulu sijaitsee Valkeakosken pohjoispuolella. Koulun nimi on nykyään Roukon yhtenäiskoulu ja siihen kuuluvat vuodesta 2019 lukien luokat 1–9.
Historia.
Tyryn koulu on perustettu vuonna 1960 vuorineuvos J. W. Waldenin ja hänen puolisonsa T. Waldenin aloitteesta. Koulu toimi aluksi Yhtyneet Paperitehtaat Osakeyhtiöltä vuokratussa Furunäsin kartanon vuokratiloissa, mutta oma koulurakennus valmistui vuonna 1961 ja sen lisäsiipi vuonna 1965. Koulukiinteistön suunnittelijana toimi arkkitehti T. Uusitalo. Vuonna 2006 koulun yläpihalle tuotiin lisätiloiksi kaksi ns. viipalekoulua lisääntyneen oppilasmäärän takia.
Koulu toimi alkuvaiheessa yksityisenä kouluna nimellä Roukon yhteiskoulu. Lukiotoiminta Roukon yhteiskoulussa alkoi syksyllä 1966 ja ensimmäiset ylioppilaat valmistuivat Roukon yhteiskoulusta vuonna 1968. Vuonna 1976 Valkeakosken kaupungissa Roukon yhteiskoulu ja Valkeakosken yhteiskoulu yhdistettiin Valkeakosken lukioksi. Roukon yhteiskoulun tiloihin perustettiin Tyryn yläaste vuosiluokkien 7–9 peruskouluksi. Vuonna 2001 Tyryn yläasteen nimeksi muutettiin Tyryn koulu.
Tyryn koulu on saanut nimensä kalaisan Tyrynlahden Annilan tilan Tyryn torpasta. Tyry tarkoittaa pientä kalapatoa.
Rehtoreina koulun historian aikana ovat toimineet
Syksystä 2011 lukien Tyryn koulun väki siirtyi osaltaan evakkotiloihin entisen Lotilan teollisuusoppilaitoksen, Valkeakosken lukion ja Hämeen ammattikorkeakoulun tiloihin. Tyryssä syksyllä 2010 todetut sisäilmaongelmat ja B-siiven alapohjan kosteusvauriot olivat sen verran mittavia, että Valkeakosken kaupunki koulutuksen järjestäjänä päätti, ettei Tyryn koulun A- ja B-siipeä osoiteta terveydellisiin syihin vedoten enää opetuskäyttöön. Evakkoajan aikana rakennettiin uusi Tyryn koulu nykyisen paikalle, josta kaupunginvaltuusto teki päätöksen joulukuussa 2010. Itse uudisrakentaminen tapahtui kylläkin vasta vuosien 2013–2014 välisenä aikaan. Uusi Tyryn koulu valmistui vanhalle tontille Roukontielle syksyksi 2014 ja kolmen vuoden evakkotaival päättyi kun opetus käynnistyi syksyllä 2014 uudessa 2010-luvun vaatimusten mukaisessa koulukiinteistössä. Uuden Tyryn koulukiinteistön pääsuunnittelijana oli arkkitehti Jouko Laitinen ja rakentamisen aikaisena pääurakoitsijana toimi rakennusliike J.Malm Oy. Kesällä 2017 Tyryn koulun C-siiven viereen valmistui Tyryn koulun lisäsiipi (= D-siipi), jossa on kuusi uutta opetustilaa.
Syksystä 2015 lukien Tyryn koulun tiloissa on osaltaan olleet myös viereisen Roukon alakoulun oppilaita, koska Roukon koulu purettiin sisäilmaongelmien vuoksi.
Valkeakosken kaupunginhallitus päätti kokouksessaan 23.4.2018, että Tyryn (ylä)koulu ja Roukon (ala)koulu yhdistetään yhtenäiskouluksi 1.1.2019 lukien ja näin Tyryn koulun taival itsenäisenä kouluyksikkönä loppui vuoteen 2018. Uuden koulun nimeksi tulee Roukon yhtenäiskoulu ja siinä toimii luokat 1–9. Alakoululaisille valmistuu uusi kiinteistö nykyisen Tyryn koulun viereen vuoden 2021 alkuun mennessä. Tyryn koulun perillisen eli Roukon yhtenäiskoulun vt. rehtorina toimii tällä hetkellä Taru Räsänen.